Source: https://www.financnasprava.sk/sk/aktualne-dan-clo/faq/elektronicka-komunikacia
Timestamp: 2020-07-13 19:54:10+00:00
Document Index: 9901800

Matched Legal Cases: ['§ 6', '§ 49', '§ 13', '§ 13', '§ 9', '§ 14', '§ 13', '§ 13', '§ 32', '§ 13']

Elektronická komu... - PFS
Najčastejšie otázky k elektronickej komunikácii sú členené nasledovne:
Metodické otázky k elektronickej komunikácii
Všeobecné – technické otázky k elektronickej komunikácii
Podávanie dokumentov vrátane nadrozmerných dokumentov
Povinnosť komunikovať elektronicky od 1.1.2018
Povinná elektronická komunikácia po 1.1.2018 pre právnické osoby
Pre občianske združenia a neziskové organizácie bude aj po termíne 1.1.2018 elektronická komunikácia dobrovoľná, nakoľko nie sú zapísané v obchodnom registri (ďalej „OR“).
Budú musieť aj pozemkové spoločenstvá s právnou subjektivitou po 1.1.2018 povinné komunikovať s FS elektronicky?
Pozemkové spoločenstvá nebudú povinné po 1.1.2018 komunikovať s FS elektronicky, nakoľko nie sú zapísané v OR.
V prípade, že FO dosahuje príjem len z prenájmu (§ 6 ods.3 zákona č. 595/2003 Z. z. o dani z príjmov - nemá živnostenské oprávnenie) bude povinná komunikovať elektronicky?
Nie. Povinnosť komunikovať elektronicky od 1.7.2018 sa bude týkať len fyzických osôb, ktoré sú podnikateľmi, registrovanými pre daň z príjmov podľa § 49a zákona č. 595/2003 Z. z. o dani z príjmov.
Môže fyzická osoba (živnostník) podať daňové priznanie do 31. marca 2019 (resp. do 1.4.2019) písomne?
Nie. Daňové priznanie za rok 2018 (termín do 1.4.2019) môže podnikateľ registrovaný pre daň z príjmov podať len elektronicky.
Ako živnostník mám prerušenú živnosť napr. na dva roky od roku 2017 do roku 2019. Kedy som povinný uzatvoriť dohodu o elektronickom doručovaní k 01.07.2018 alebo až keď obnovím živnosť v roku 2019?
Dohodu o elektronickom doručovaní je možné uzatvoriť kedykoľvek pred 1.7.2018 a aj po 1.7.2018. Ak však aj počas prerušenia živnosti potrebujete komunikovať (odoslať dokument/žiadosť) s finančnou správou, tak po 1.7.2018 ste povinný komunikovať len elektronicky.
Živnostník ukončil živnosť k 30.6.2018. Má povinnosť komunikovať elektronicky aj po ukončení živnosti t.j. od 1.7.2018?
Nie, nemá, nakoľko po ukončení živnosti už nebude podnikateľom a teda povinnosť komunikovať elektronicky na takúto osobu sa už nebude vzťahovať.
1. Prihlasovanie a podpisovanie KEP-om/ZEP-om
Pri prihlasovaní do osobnej internetovej zóny a podpisovaní podaní kvalifikovaným elektronickým podpisom (KEP) alebo občianskym preukazom s elektronickým čipom (eID) mi systém ponúka možnosť zaručený elektronický podpis (ZEP). Aký je rozdiel medzi KEP a ZEP?
Kvalifikovaný elektronický podpis (KEP) nahradil pojem zaručený elektronický podpis (ZEP) začiatkom roku 2017, čiže KEP = ZEP.
2. Podpísanie dohody, splnomocnenia na elektronické doručovanie - overenie podpisu
V prípade elektronického doručovania dokumentov na základe dohody o elektronickom doručovaní uzatvorenej podľa § 13 ods. 5 zákona č. 563/2009 Z. z. o správe daní (daňový poriadok) je potrebné dohodu úradne overiť?
Dohoda musí byť preukázateľne podpísaná oprávnenou osobou, t.j. vyžaduje sa podpis oprávnenej osoby pred správcom dane alebo podpis oprávnenej osoby úradne overený. V prípade, ak dohodu zašlete poštou, tak na dohode musí byť podpis oprávnenej osoby úradne overený.
Je potrebné mať aj úradne overené splnomocnenie, ak subjekt (FO alebo PO) splnomocňuje svojho účtovníka alebo zástupcu na elektronickú komunikáciu?
Nie je potrebné, nakoľko podľa zákona č. 563/2009 Z. z. o správe daní (daňový poriadok) sa na plnomocenstve nevyžaduje úradne overený podpis.
3. Zabudnutie hesla na elektronickú komunikáciu
Poznám svoje ID, ale zabudol som heslo na prihlásenie sa na elektronickú komunikáciu. Ako si ho zistím?
V prípade, že ste zabudli heslo a poznáte svoje používateľské meno (ID používateľa), môžete si dať vygenerovať nové heslo cez Prihlásenie - Identifikátor a heslo - kliknutím na políčko „Zabudnuté heslo“. Vygenerované heslo bude zaslané na e-mailovú adresu uvedenú vo Vašom profile používateľa, preto je potrebné zadať presne tú istú e-mailovú adresu ako je v profile používateľa.
4. Použitie eID karty cez portál finančnej správy
5. Autorizácia na viac subjektov
Môžem mať na jedno ID priradených (naviazaných) viacero subjektov (DIČ)?
Áno je to možné. Na jedno ID môže byť naviazaných viacero DIČ. Ak už ste registrovaný (teda máte ID), stačí sa autorizovať na podávanie za ďalšie subjekty. Môžete to urobiť buď osobne na daňovom úrade, alebo môžete podať žiadosť priamo cez portál finančnej správy z OIZ - Osobnej Internetovej zóny (ak vlastníte kvalifikovaný elektronický podpis - KEP/eID) – Prihlásite sa do OIZ a v ponuke „Autorizácie a zastupovania - Moje autorizácie k subjektom“ nájdete tlačivo „Žiadosť o autorizáciu“, v ktorom vyplníte potrebné údaje a dáte „Potvrdiť“. K žiadosti o autorizáciu je potrebné priložiť plnú moc, ak nie ste štatutár.
6. Overenie odoslaného podania
Ako viem zistiť, že žiadosť, ktorú som poslal na daňový úrad elektronicky je doručená u príslušného správcu?
Na portáli finančnej správy v časti osobná internetová zóna (OIZ) kliknete na históriu komunikácie a skontrolujete prijaté dokumenty (detail potvrdenia).
7. Kvalifikovaný elektronický podpis
Aké typy kvalifikovaných certifikátov a od akých poskytovateľov sú akceptované finančnou správou SR?
Zoznam akreditovaných certifikačných autorít (ACA), ktoré v súčasnosti poskytujú službu vydávania kvalifikovaných certifikátov pre kvalifikovaný elektronický podpis, je zverejnený na internetovej stránke Národného bezpečnostného úradu SR [nové okno]. Táto informácia sa nachádza aj na portáli Finančnej správy v časti Elektronické služby - Elektronická komunikácia - Elektronické doručovanie dokumentov – dane - Zasielanie elektronických dokumentov – pravidlá - Zoznam ACA [nové okno].
8. Podpisovacie certifikáty na eID
Na eID karte (občiansky preukaz s čipom) mám tri certifikáty. Ktorý mám použiť pri odosielaní dokumentov s finančnou správou?
Na eID karte sa nachádza viacero certifikátov:
certifikát na šifrovanie - SCA
certifikát na podpisovanie (autorizáciu) - PCA
kvalifikovaný certifikát (QC) - ACA (potrebný pre podpisovanie odosielaných dokumentov cez portál finančnej Správy)
9. Registrácia prostredníctvom registračného formulára verzus registrácia KEP-om
Omylom som vykonal registráciu prostredníctvom registračného formuláru. Nakoľko som vlastníkom KEPu, registráciu by som chcel následne urobiť s KEPom. Ako požiadam o zrušenie registrácie na portáli finančnej správy?
Vaša registrácia môže byť na základe mailovej požiadavky (poslaní dopytu na call centrum) zamietnutá registrátorom. Potrebné je uviesť meno, priezvisko a rok narodenia. Následne sa môžete zaregistrovať nanovo prostredníctvom KEP/eID a tiež podať elektronickú Žiadosť o autorizáciu.
10. Prihlasovanie sa na portál finančnej správy z iného PC
Prihlásiť sa a odosielať dokumenty je možné z ktoréhokoľvek počítača, je len potrebné vedieť ID a heslo. Ak si nepamätáte heslo, môžete si ho dať vygenerovať na www.financnasprava.sk cez ponuku Prihlásenie - Identifikátor a heslo - Zabudnuté heslo. Ako emailový kontakt použite mailovú adresu, ktorú máte uvedenú v profile používateľa.
11. Neotvára sa zvolený elektronický formulár
Podávam daňové priznanie z DPH a kontrolný výkaz KV DPH a po výbere z katalógu formulárov sa mi formulár nenačíta - ostáva biely podklad a neukazuje sa zelený formulár. Ako odstránim danú chybu?
V prípade opakujúcej sa chyby načítavania nových verzií formulárov na odoslanie a počas prezerania odoslaných formulárov odporúčame odstrániť dočasné internetové súbory / vyčistiť vyrovnávaciu pamäť / odstránenie histórie prehľadávania vo Vašom prehliadači. Použite prosím nasledovný návod u konkrétneho prehliadača, ktorý nájdete na portáli finančnej správy v časti eSlužby – Príručky a návody - Návod na odstránenie opakujúcej sa chyby načítavania formulárov na odoslanie a počas prezerania odoslaných formulárov [.pdf; 194 kB; nové okno].
12. Vloženie kvalifikovaného certifikátu do profilu používateľa
Podali sme žiadosť o vrátenie dane zo zahraničia (VAT Refund) a dostali sme z finančnej správy chybové hlásenie, že Elektronická podateľňa správcu dane odmietla podanie dokumentu z dôvodu použitia nesprávneho alebo neaktívneho kvalifikovaného certifikátu pre kvalifikovaný elektronický podpis a máme overiť platnosť použitého certifikátu a jeho priradenie v profile používateľa (záložka Profil používateľa > Certifikáty). V uvedenej záložke sme tento certifikát nenašli. Ako máme postupovať?
Žiadosť o vrátenie DPH nie je možné podpísať elektronickou značkou (EZ). Ak chcete požiadať o vrátenie DPH musíte mať kvalifikovaný (zaručený) elektronický podpis (KEP). V prípade, že ste držiteľom KEP alebo eID karty (občianskeho preukazu s čipom), je potrebné certifikát podľa postupu ACA naimportovať do osobných certifikátov a priradiť si ho k svojmu profilu. Priradenie môžete vykonať dvomi spôsobmi:
Prihlásite sa na portál KEPom
Prihlásite sa svojim ID a heslom – voľba Certifikáty – Vložiť
13. Registrácia a autorizácia
Kto je používateľom autorizovaných elektronických služieb?
Daňový subjekt je povinný sám alebo prostredníctvom zástupcu, alebo prostredníctvom ním poverenej osoby byť registrovaným a autorizovaným používateľom autorizovaných elektronických služieb. Konanie zástupcu alebo ním poverenej osoby sa považuje za konanie daňového subjektu.
Čo je to registrácia používateľa?
Registrácia používateľa je proces, pri ktorom sa fyzická osoba stáva používateľom elektronických služieb finančnej správy SR a je jej pridelený identifikátor používateľa. Proces registrácie používateľa sa realizuje na webovom sídle finančnej správy, keď žiadateľ o prístup na portál finančnej správy (ďalej len používateľ PFS) vyplní elektronický registračný formulár, ktorý obsahuje predovšetkým identifikačné údaje o budúcom autorizovanom používateľovi ako sú meno, priezvisko, rodné číslo/ alebo číslo identifikačnej karty/ alebo číslo pasu (povinnosť je mať vyplnené aspoň jedno číslo), ale aj e-mailovú adresu. Okrem toho je potrebné zadať aj heslo a osobný identifikačný kód (ľubovoľná kombinácia znakov), ktorých znenie si zvolí samotný používateľ. Používateľ stlačí tlačidlo registrovať. O úspešnom prijatí registračných údajov je používateľ oboznámený aktivačným e-mailom. Súčasťou aktivačného e-mailu je aktivačný link, ktorého potvrdením (do 24 hod od zaslania tohto e-mailu) dochádza k potvrdeniu aktivácie a používateľovi je vygenerovaný notifikačný e-mail, obsahujúci všetky identifikačné údaje, ktoré zadal pri registrácii a zároveň ho informuje o jeho ďalšom postupe. Pre dokončenie procesu registrácie má používateľ dve možnosti:
Potvrdenie registrácie bez KEPu: je potrebné, aby sa používateľ dostavil k správcovi dane (s platným občianskym preukazom), kde zamestnanec správcu dane dokončí proces registrácie. Systém vygeneruje pre používateľa potvrdzujúci informačný e-mail, ktorý zašle na e-mailovú adresu zadanú pri registrácii, v ktorom je uvedené ID používateľa.
Potvrdenie registrácie KEPom: v prípade, že je používateľ vlastníkom certifikátu, má možnosť aktivovať registráciu KEPom. Zjednoduší to celý registračný proces a nemusí navštíviť na dokončenie registrácie a vygenerovanie prístupu pracovisko daňového úradu. Po kontrole údajov a podpísaní žiadosti o aktiváciu systém vygeneruje pre používateľa potvrdzujúci informačný e-mail, ktorý zašle na e-mailovú adresu zadanú pri registrácii.
Údaje z certifikátu musia byť zhodné s údajmi o osobe uvedenými v registračnom formulári.
Čo je to autorizácia používateľa?
žiadosť pre autorizáciu k subjektu;
pri podávaní písomností elektronickou formou bez KEP-u/eID karty v dvoch kópiách dohodu, ktorú je potrebné podpísať pred správcom dane;
doklady preukazujúce právo konať používateľa vo svojom mene, prípadne v mene daňového subjektu (napr. plnomocenstvo).
Kto môže byť registrovanou a následne autorizovanou osobou?
Dohoda sa uzatvára s daňovým subjektom (môže byť PO alebo FO). Ale registrovanou osobou, ktorá vyplní registračný formulár a bude mať pridelené ID používateľa a ktorá bude reálne za daňový subjekt elektronicky doručovať (a teda bude autorizovanou osobou), môže byť len fyzická osoba.
Na základe čoho sa môže fyzická osoba stať autorizovanou osobou (tzn. že jej ID je priradené k DIČ príslušného DS)?
V prvom kroku je potrebné, aby sa daňový subjekt zaregistroval na portáli FS. Registrovať sa môže buď FO, alebo napr. štatutárny orgán PO (čo je znovu fyzická osoba). Tieto osoby budú mať po registrácii pridelené ID, ktoré správca dane priradí k príslušnému DIČ na základe buď preukazu totožnosti, resp. výpisu z Obchodného registra (že sa jedná o štatutárny orgán). Posledným krokom je rozhodnutie sa o spôsobe elektronickej komunikácie, t.j. buď prostredníctvom zaručeného elektronického podpisu (KEP) alebo na základe "Dohody o elektronickom doručovaní" [.doc; 65 kB; nové okno] uzatvorenej podľa § 13 ods. 5 zákona č. 563/2009 Z. z., ktorú daňový subjekt uzatvára so správcom dane.
Na základe čoho sa môže iná fyzická osoba ako napr. štatutárny orgán stať autorizovanou osobou, ktorá bude doručovať elektronicky za PO?
Ak štatutárny orgán PO nebude doručovať elektronicky, môže byť autorizovaná iná fyzická osoba na základe plnej moci predloženej právnickou osobou, prípadne na základe poverenia vydaného štatutárnym orgánom PO. Skutočnosť, že bude nejaká osoba autorizovaná (tzn. jej ID bude pripojené k DIČ daňového subjektu), bude len na základe predloženej plnej moci, ktorou daňový subjekt splnomocní túto konkrétnu osobu na to, aby za neho elektronicky doručovala, prípadne jej bude štatutárnym orgánom vydané poverenie.
Ak by bola zástupcom daňového subjektu právnická osoba, kto by bol registrovaným a autorizovaným používateľom s prideleným ID?
Registrovanou a následne autorizovanou osobou je len fyzická osoba. Priradenie tejto fyzickej osoby k daňovému subjektu (tzv. autorizácia) sa vykoná na základe plnej moci, prípadne poverenia. Ak by bola PO zástupcom na základe plnej moci, tak by bolo na jej uvážení (tejto právnickej osoby), ktorá z osôb oprávnených konať za PO by bola autorizovaná, resp. ktorá osoba poverená štatutárnym orgánom PO by bola autorizovanou osobou. Každá osoba poverená štatutárnym orgánom PO by musela mať svoje ID používateľa a správca dane by ju na daňový subjekt naviazal na základe predložených poverení štatutárneho orgánu.
Je možná autorizácia viacerých používateľov k jednému daňovému subjektu?
Autorizácia viacerých používateľov k jednému daňovému subjektu pre účely využívania autorizovaných elektronických služieb je možná. Vytvorenie väzby týchto používateľov je závislé od oprávnenia osoby konať za daňový subjekt, a to od rozsahu plnomocenstva alebo od obsahu písomného poverenia zamestnanca právnickej osoby. To znamená, že za daňový subjekt môže doručovať podania elektronicky aj viac oprávnených osôb, avšak v nadväznosti na ustanovenie § 9 ods. 3 veta štvrtá daňového poriadku, podľa ktorého môže mať daňový subjekt, zákonný zástupca alebo opatrovník v tej istej veci len jedného zástupcu, rozsah plnomocenstva viacerých zástupcov daňového subjektu sa nesmie vzájomne prekrývať.
Ak má povinnosť podľa § 14 daňového poriadku doručovať elektronicky daňový poradca, kto uzatvára dohodu so správcom dane, daňový poradca alebo subjekt, ktorého zastupuje?
Ak je v zmysle daňového poriadku povinný doručovať elektronicky daňový poradca za daňové subjekty, ktoré zastupuje pri správe daní, tak podľa ustanovenia § 13 ods. 5 dohodu uzavrie so správcom dane každý daňový subjekt, ktorého daňový poradca zastupuje. Výhodou je používanie KEP, kedy nie je potrebné spisovať Dohody podľa § 13 ods. 5. ID bude mať pridelené daňový poradca na základe registrácie a následne bude jeho ID (daňového poradcu) priradené k jednotlivým daňovým subjektom, ktoré zastupuje na základe plných mocí. Rovnako uvedené platí aj u advokáta.
14. Zmena mailovej adresy
Zmenila sa mi mailová adresa, ako si ju zmením vo svojej osobnej internetovej zóne?
Mailovú adresu je možné zmeniť po prihlásení sa do Osobnej internetovej zóny na portáli finančnej správy cez ikonu (dlaždicu) „Profil používateľa“ časť Kontaktné údaje.
Presný postup zmeny mailovej adresy možno nájsť v "Používateľskej príručke Osobná internetová zóna" [.pdf; 3,2 MB; nové okno] zverejnenej na webovom sídle finančnej správy.
15. Zmena prihlasovania na portál FS s ID a heslom na prihlasovanie KEPom
Prihlasoval som sa na Portál finančnej správy ID a heslom, teraz som si vybavil kvalifikovaný elektronický podpis? Čo mám robiť?
V prípade, ak sa používateľ prihlasoval menom a heslom a neskôr si vybavil podpisový certifikát - kvalifikovaný elektronický podpis (KEP) alebo eID kartu (občiansky preukaz s čipom), pri prvom prihlásení sa zobrazí hlásenie, ktoré upozorňuje používateľa, že ešte prebieha spracovanie jeho podpisového certifikátu v systéme:
„Tento podpisový certifikát pre Vaše prihlásenie sa do osobnej internetovej zóny PFS bol použitý prvý krát. Musí prebehnúť jeho spracovanie a zaregistrovanie v systéme, preto bolo vaše prihlásenie týmto certifikátom teraz pozastavené. Pre úspešné dokončenie spracovania prosím zopakujte proces prihlásenia o niekoľko minút. Vtedy už budete môcť používať Váš certifikát bez obmedzení.“
Spracovanie trvá niekoľko minút, následné prihlásenie, ako aj všetky ďalšie, už prebehnú bez zdržania. Pri prihlásení v prípade, že používateľ má na svojom PC posunutý čas dopredu (t. j. dátum alebo čas je neskorší ako aktuálny), pri pokuse o prihlásenie sa zobrazí hlásenie:
„Váš podpis nie je možné overiť z dôvodu posunutého času na vašom počítači. Nastavte správny čas a zopakujte prihlásenie.“
Keď si užívateľ nastaví správny dátum a čas, prihlásenie bude úspešné.
16. Elektronicky zaslaný dokument z finančnej správy
Z colného úradu mi zaslali elektronický dokument, kde ho nájdem?
Zaslaný elektronický dokument nájde používateľ (s právnym titulom konania – štatutár, osobné konanie, zákonný zástupca/opatrovník) po prihlásení sa do svojej osobnej internetovej zóny v „Schránke správ“, kde sú dostupné všetky správy subjektu (výberom podľa typu správy aj Všetky úradné dokumenty). Používateľ s právnym titulom Poverená osoba alebo Splnomocnená osoba má dostupné správy v tejto schránke podľa aktuálneho oprávnenia od štatutára (napr. na prijímanie písomností doručovaných elektronickými prostriedkami atď.). Oprávnenosť prijímania je možné preveriť cez ikonu „Autorizácie – moje autorizácie k subjektom“, kde pri požadovanom daňovom subjekte musí byť uvedené v časti „Oprávnenie prijímať doručované písomnosti“ – Áno.
Pre úradné dokumenty je potrebné pre ich sprístupnenie v schránke správ potvrdiť voľbu „PRIJAŤ DOKUMENT“.
Presný postup prijatia dokumentu možno nájsť v "Používateľskej príručke Osobná internetová zóna" [.pdf; 4 MB; nové okno] zverejnenej na webovom sídle finančnej správy.
Z colného úradu mi pred viac ako 15 dňami zaslali elektronický dokument, kde ho nájdem?
Ak je voľba na prijatie dokumentu neprístupná, mohla nastať jedna z nasledovných situácii:
dokument už bol prijatý iným oprávneným používateľom alebo
nemáte oprávnenie na prijímanie písomností doručovaných elektronickými prostriedkami alebo
už uplynula 15 dňová lehota na jeho doručenie.
Zaslaný elektronický dokument sa nepotvrdením prijatia dokumentu do 15 kalendárnych dní stáva automaticky doručeným posledným dňom tejto lehoty (§ 32 zákona č. 563/2009 Z. z. [nové okno] o správe daní a o zmene a doplnení niektorých zákonov v znení neskorších predpisov). Tento dokument je možné po tejto lehote nájsť v „Spise subjektu“ kde má prístup len štatutár alebo poverená osoba s neobmedzeným prístupom k službám Portálu finančnej správy.
V prípade, že používateľ nemá oprávnenie pre službu „Spis subjektu“ zobrazí sa informácia „Nemáte potrebné oprávnenie pre prácu s touto službou“.
Presný postup práce v „Spise subjektu“ možno nájsť v "Používateľskej príručke Osobná internetová zóna" [.pdf; 4 MB; nové okno] zverejnenej na webovom sídle finančnej správy.
1. Odosielanie všeobecného podania s prílohou nad 15 MB
Chcem podať k všeobecnému podaniu prílohu (20 MB). Systém mi vypisuje hlásku, že nie je možné pripojiť takúto prílohu. Ako mám podať prílohu k podaniu?
Príloha k všeobecnému podaniu nemôže byť väčšia ako 15 MB. Ak máte väčšiu prílohu, tak je potrebne ju rozdeliť a poslať napr. 2 všeobecné podania s prílohou.
2. Odosielanie daňového priznania s veľkým obsahom dát
Podávam dokument – napr. daňové priznanie k dani z motorových vozidiel s viac ako 300 vozidlami (s veľkým obsahom dát) cez portál finančnej správy (osobnú internetovú zónu). Systém mi nevie načítať .xml súbor a ani skontrolovať vyplnené údaje v daňovom priznaní. Ako mám teda podať daňové priznanie?
Dokumenty (daňové priznanie) s veľkým obsahom dát odporúčame podať cez aplikáciu eDANE (Java alebo Win) dostupnú na stránke finančnej správy v časti Rýchle odkazy- Aplikácia edane.
3. Odosielanie nadrozmerného podania
Akou formou a prípadne aplikáciou mám podať nadrozmerné podanie KV DPH?
Nadrozmerné podanie KV DPH je povinnosť podať elektronicky. Nadrozmerné podanie je potrebné podať cez aplikáciu eDANE (Java alebo Win) dostupnú na stránke finančnej správy v časti Rýchle odkazy- Aplikácia edane.
4. Odosielanie podania
Pre elektronické odosielanie dokumentov je potrebné, aby daňový subjekt uzatvoril dohodu o elektronickom doručovaní s daňovým úradom podľa § 13 ods. 5 zákona č. 563/2009 Z. z. [nové okno] o správe daní (daňový poriadok) (túto dohodu môže uzatvoriť už len fyzická osoba) alebo si aktivoval kvalifikovaný elektronický podpis (KEP) alebo eID kartu (občiansky preukaz s čipom). K prihláseniu potrebujete ID (užívateľské meno, ktoré ste získali pri registrácii) a heslo alebo KEP alebo prihlásenie je možné aj pomocou eID. Postup pri registrácii a následnej autorizácii sa nachádza na titulnej stránke finančnej správy v časti Rýchle odkazy - Príručky a návody, kde pod názvom Portál finančnej správy (PFS) sa nachádza PDF formulár „Registrácia používateľa Portálu finančnej správy“ [.pdf; 975 kB; nové okno] a „Používateľská príručka Osobná internetová zóna“ [.pdf; 4 MB; nové okno].
5. Odosielanie všeobecného podania s prílohou
Pri elektronickom odosielaní všeobecného podania sa mi nedá pripojiť príloha. Čo je potrebné urobiť?
Ako prvý krok je potrebné kliknúť na katalóg formulárov a následne vybrať a vyplniť formulár (všeobecné podanie). Vo formulári je potrebné potvrdiť „Súčasťou podania je príloha". V „Obsahu podania" (Text podania) sa vpíše text konkrétneho podania. Zároveň je potrebné vypísať časť „Popis prílohy" ako aj „Spôsob doručenia“, pričom v tejto časti sa vyberie možnosť „Elektronicky – súčasť podania". Následne je potrebné dať formulár kontrolovať a ponuka pre prílohy bude prístupná a až potom je možné pripojiť prílohu. Prílohu odporúčame uložiť do PC napr. na pracovnú plochu.
6. Odosielanie poznámok k účtovnej závierke
Áno, ale iba cez portál finančnej správy, nie cez aplikáciu e-DANE. Osoby, ktoré sú povinné komunikovať elektronicky, podávajú účtovnú závierku iba elektronicky, t.j. súvahu, výkaz ziskov a strát a poznámky. V elektronických formulároch sa nachádza len prvá strana poznámok. Ostatné strany poznámok musí účtovná jednotka pripojiť ako prílohu napr. v pdf formáte a zaslať spoločne aj s prvou stranou poznámok elektronicky cez Katalóg elektronických formulárov – Účtovné dokumenty – Účtovné výkazy, nie cez Všeobecné podanie.